-Դա չարժե հիշատակել: Ես գրադարանավարուհու իմ աշխատանքով գերմանացիներին պատմել եմ հայերի մասին: Ես անընդհատ միջոցառումներ եմ կազմակերպել, որպեսզի ներկայացնեմ հայկական մշակույթը, հայոց պատմությունը, հայ մեծերին: Գերմանիան գրքի ու ընթերցանության երկիր է: Գերմանական գրադարանները մշակութային օջախներ են և ոչ թե սոսկ ընթերցողներին գիրք բաժանողներ: Գրադարանում անընդհատ կազմակերպվում են զանազան շնորհանդեսներ, գրքերի քննարկումներ, հանդիպումներ գրողների հետ, ու այդ միջոցառումները ունենում են մեծ լսարան: Գրադարանները ամեն շաբաթ 5 հազար կտոր գիրք են տանում գավառներ (գրադարան` անիվների վրա): Գերմանական գրախանութները նույնպես մշակութային ժամանցի վայրեր են, որտեղ կարող ես սրճել, գիրք կարդալ, բարձրաձայն ընթերցանություն լսել: Եվ այդ լսարանը օգտագործել օտարներին Հայաստանի հետ ծանոթացնելու համար, կարծում եմ` շնորհակալ գործ է: